BEC ส่ง “ใบเฟิร์น พิมพ์ชนก” คว้ารางวัล “นำหญิงยอดเยี่ยม” เวทีระดับเอเชีย
BEC ส่ง “ใบเฟิร์น พิมพ์ชนก” คว้ารางวัลนักแสดงนำหญิงยอดเยี่ยม จากละครคุณภาพ เรื่อง “สร้อยสะบันงา” บนเวทีระดับเอเชีย “ContentAsia Awards 2022”
BEC ส่ง “ใบเฟิร์น พิมพ์ชนก” คว้ารางวัลนักแสดงนำหญิงยอดเยี่ยม จากละครคุณภาพ เรื่อง “สร้อยสะบันงา” บนเวทีระดับเอเชีย “ContentAsia Awards 2022”
29 ส.ค. 2565

บริษัท บีอีซี เวิลด์ จำกัด (มหาชน) หรือ BEC กล่าวว่า ไทยทีวีสีช่อง 3 คว้ารางวัล นำหญิงยอดเยี่ยม จากเวทีระดับเอเชีย ContentAsia Awards 2022 สาขา Best Female Lead in a TV Programme “นักแสดงนำหญิงยอดเยี่ยม” โดย “ใบเฟิร์น พิมพ์ชนก ลือวิเศษไพบูลย์” จากละครคุณภาพ เรื่อง “สร้อยสะบันงา” โดยผู้จัด “นก จริยา แอนโฟเน่” จาก บริษัท เมกเกอร์ เจ กรุ๊ป กำกับการแสดงโดย “อดุลย์ ประยันโต” และ “วศิน สมัญญากุล” ผลิตโดย ช่อง 3
โดยงานประกาศรางวัลยอดเยี่ยมสำหรับผลงานภาคบันเทิงในเอเชีย ContentAsia Awards 2022 จัดขึ้นเป็นปีที่ 3 และในครั้งนี้จัดที่ประเทศไทยเป็นครั้งแรก โดยนิตยสาร ContentAsia ผู้นำสื่อสิ่งพิมพ์และสื่อดิจิทัลในต่างประเทศที่นำเสนอข่าวเชิงลึกเกี่ยวกับความเคลื่อนไหวของตลาดคอนเทนต์ในภูมิภาคเอเชียมายาวนานกว่า 15 ปี เพื่อมอบรางวัลผลงานยอดเยี่ยมระดับเอเชีย ให้กับบุคคลในแวดวงบันเทิงทั้งเบื้องหน้าและเบื้องหลัง ในการผลิตและสร้างสรรคผลงานคุณภาพจนเป็นที่ยอมรับระดับสากล
สำหรับในปีนี้ได้ประกาศให้นักแสดงมากความสามารถ “ใบเฟิร์น พิมพ์ชนก ลือวิเศษไพบูลย์” คว้า Best Female Lead in a TV Programme “นักแสดงนำหญิงยอดเยี่ยม” คนล่าสุด จากละครเรื่อง “สร้อยสะบันงา” ผลงานละคร พีเรียด-ดราม่า-โรแมนติก ย้อนยุค ที่กล่าวไปถึงในยุคสมัยการเปลี่ยนแปลงการปกครองช่วงหลังสงครามโลกครั้งที่ 2 ในบท “สร้อยสะบันงา วงศ์โกสุม” หรือ “งาม” ประกบคู่กับ “นาย ณภัทร เสียงสมบุญ” ในบท “เทียน แซ่ลี้” หรือ “เทียน สุรีย์โชติ” ผู้ชายแสนดีที่ไม่เคยทอดทิ้งสร้อยสะบันงา
ทั้งนี้ปี 2565 จึงถือได้ว่าไทยทีวีสีช่อง 3 ประสบความสำเร็จอีกครั้งกับผลการตัดสินรางวัลจากเวที ContentAsia Awards 2022 กับรางวัล นักแสดงนำหญิงยอดเยี่ยมจากละครที่มีความยากทั้งเนื้อหาการแสดง การถ่ายทำ สถานที่ ตลอดจนบทพูด จึงเป็นการยืนยันถึงความพิถีพิถันอย่างเต็มที่ของนักแสดง ผู้จัดละคร และทีมงานที่ตั้งใจผลิตผลงานและทุ่มเทจนสำเร็จในที่สุด ซึ่งประกาศรางวัลไปเมื่อ วันที่ 26 สิงหาคม 2565 ณ โรงแรม Hyatt Regency ที่ผ่านมา นับเป็นรางวัลและกำลังใจให้กับคนทำงานวงการบันเทิงที่จะมุ่งมั่นพัฒนาสร้างสรรค์ผลงานต่อไป